Să nu stea pe gînduri: chiria e ieftină, brînza și roșiile sînt proaspete, fără chimicale, direct de la țărani – și, de asemenea, mai ieftine ca în supermarket –, circulă maxi-taxi, e și tren, curge și gîrla p-acolo, deci poți prinde cu vîrșa mrene, molani și carași, ești aproape de Sinaia, s-a deschis și un magazin Profi, la Zilele Fieniului îți cîntă Trăistariu și Vali Vijelie, au început, în fine, să se asfalteze și străzile lăturalnice, ce-ți trebuie mai mult? Hai, mută-ți spiritul întreprinzător și omniscient în Fieni, pune la dospit abilitatea-ți de a extrapola certitudini apodictice din experiența de viață (a ta, de astă dată, nu a altora), ia niște ani o pauză binemeritată de la trăncăneală și noi îți vom reciti interesantele impresii despre beneficiile înnobilatoare ale muncii după ce vei deveni, în vorbă și în port, fienean autentic! Destinul României nu se creează numai în metropole, unde trăiește avangarda intelectuală și elita culturală, unde domnește cosmopolitismul corporatist, acolo se dau tonul și direcția către care națiunea trebuie să înainteze.